CELEX: 32017D2266
Language: sk
Date: 2017-12-06 00:00:00
Title: Vykonávacie Rozhodnutie Komisie (EÚ) 2017/2266 zo 6. decembra 2017, ktorým sa mení vykonávacie rozhodnutie (EÚ) 2016/1138, pokiaľ ide o určité lehoty na používanie noriem UN/CEFACT na výmenu informácií o rybolove [oznámené pod číslom C(2017) 8089]

8.12.2017   
            
            
               SK
            
            
               Úradný vestník Európskej únie
            
            
               L 324/55
            
         VYKONÁVACIE ROZHODNUTIE KOMISIE (EÚ) 2017/2266
   zo 6. decembra 2017,
   ktorým sa mení vykonávacie rozhodnutie (EÚ) 2016/1138, pokiaľ ide o určité lehoty na používanie noriem UN/CEFACT na výmenu informácií o rybolove
   
      
         [oznámené pod číslom C(2017) 8089]
      
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (1), a najmä na jeho články 111 a 116,
   so zreteľom na vykonávacie nariadenie Komisie (EÚ) č. 404/2011 z 8. apríla 2011, ktorým sa ustanovujú podrobné pravidlá vykonávania nariadenia Rady (ES) č. 1224/2009, ktorým sa zriaďuje systém kontroly Spoločenstva na zabezpečenie dodržiavania pravidiel spoločnej rybárskej politiky (2), a najmä na jeho článok 146j,
   keďže:
   
               (1)
            
            
               Systémy členských štátov by mali byť schopné vymieňať si oznamy s údajmi o rybolovnej činnosti a údajmi o predaji pomocou normy Centra OSN pre uľahčovanie obchodu a elektronické podnikanie (UN/CEFACT) v súlade s článkom 146g a 146h vykonávacieho nariadenia (EÚ) č. 404/2011.
            
         
               (2)
            
            
               Vo vykonávacom rozhodnutí Komisie (EÚ) 2016/1138 (3) sa stanovujú lehoty na používanie noriem UN/CEFACT na výmenu informácií o rybolove.
            
         
               (3)
            
            
               S cieľom zabezpečiť kontinuitu činnosti je potrebné stanoviť prechodné obdobie, počas ktorého možno na výmenu údajov používať ako formát, ktorý sa používal do 1. novembra 2017, tak aj štandardný formát UN/CEFACT, a to v rámci Únie, ako aj medzi členskými štátmi a tretími krajinami.
            
         
               (4)
            
            
               Je potrebné upraviť špecifikácie na odpovedanie na žiadosti o údaje z potvrdení o predaji a vyhlásení o prevzatí s cieľom zosúladiť tento postup so špecifikáciami týkajúcimi sa iných žiadostí o údaje.
            
         
               (5)
            
            
               Preto je na účely využívania predmetných noriem UN/CEFACT vhodné predĺžiť určité lehoty stanovené vo vykonávacom rozhodnutí (EÚ) 2016/1138.
            
         
               (6)
            
            
               Členské štáty sa počas zasadnutí skupiny odborníkov pre kontrolu rybárstva – ERS (systém elektronického zaznamenávania a nahlasovania údajov) a pracovnej skupiny pre spravovanie údajov dohodli na tom, že je potrebné určiť prechodné obdobie na úpravu uvedených špecifikácií a predĺženie niektorých lehôt.
            
         
               (7)
            
            
               Keďže prechodné obdobie sa začalo už 1. novembra 2017, treba, aby sa toto rozhodnutie uplatňovalo so spätnou účinnosťou od tohto dátumu.
            
         
               (8)
            
            
               Vykonávacie rozhodnutie (EÚ) 2016/1138 by sa preto malo zodpovedajúcim spôsobom zmeniť,
            
         PRIJALA TOTO ROZHODNUTIE:
   Článok 1
   Zmeny vykonávacieho rozhodnutia (EÚ) 2016/1138
   Vykonávacie rozhodnutie (EÚ) 2016/1138 sa mení takto:
   
               1.
            
            
               Do článku 2 sa dopĺňajú nasledujúce odseky 3 a 4:
               „3.   Počas prechodného obdobia, ktoré sa skončí najneskôr 1. mája 2018, sa každá výmena údajov o rybolovnej činnosti medzi dvoma členskými štátmi naďalej vykonáva vo formáte používanom do 1. novembra 2017, pokiaľ odosielajúci a prijímajúci členský štát nie sú schopné vymieňať si údaje o rybolovnej činnosti v novom štandardnom formáte UN/Cefact.
               4.   Výmena údajov o rybolovnej činnosti v rámci dohôd o partnerstve v odvetví udržateľného rybárstva sa naďalej vykonáva vo formáte používanom do 1. novembra 2017 až do dátumu dohodnutého s príslušnou treťou krajinou.“
            
         
               2.
            
            
               Článok 3 sa mení takto:
               
                           a)
                        
                        
                           V odseku 1 sa dopĺňa tento pododsek:
                           „Počas prechodného obdobia, ktoré sa skončí najneskôr 1. mája 2018, sa každá výmena údajov z potvrdení o predaji a z vyhlásení o prevzatí medzi dvoma členskými štátmi naďalej vykonáva vo formáte používanom do 1. novembra 2017, pokiaľ odosielajúci a prijímajúci členský štát nie sú schopné vymieňať si údaje z potvrdení o predaji a z vyhlásení o prevzatí v novom štandardnom formáte UN/Cefact.“
                        
                     
                           b)
                        
                        
                           Odsek 2 sa nahrádza takto:
                           „2.   Systémy členských štátov musia byť schopné zasielať žiadosti o údaje z potvrdení o predaji a z vyhlásení o prevzatí, ako aj odpovedať na takéto žiadosti, ako sa uvádza v článku 146 h ods. 3 vykonávacieho nariadenia (EÚ) č. 404/2011, vo formáte podľa UN/CEFACT P1000-5 za operácie vykonané od 1. novembra 2018.“
                        
                     
         Článok 2
   Uplatňovanie
   Toto rozhodnutie sa uplatňuje od 1. novembra 2017.
   Článok 3
   Adresáti
   Toto rozhodnutie je určené členským štátom.
   
      V Bruseli 6. decembra 2017
      
         
            Za Komisiu
         
         Karmenu VELLA
         
            člen Komisie
         
      
   
   
      (1)  Ú. v. EÚ L 343, 22.12.2009, s. 1.
   
      (2)  Ú. v. EÚ L 112, 30.4.2011, s. 1.
   
      (3)  Vykonávacie rozhodnutie Komisie (EÚ) 2016/1138 z 11. júla 2016, ktorým sa menia formáty založené na norme UN/CEFACT na výmenu informácií o rybolove (Ú. v. EÚ L 188, 13.7.2016, s. 26).